CELEX: 32021D1839
Language: ro
Date: 2021-10-15 00:00:00
Title: Decizia de punere în aplicare (UE) 2021/1839 a Comisiei din 15 octombrie 2021 de amânare a datei de expirare a aprobării substanței creozot destinate utilizării în produsele biocide din tipul de produs 8 (Text cu relevanță pentru SEE)

20.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 372/27
               
            
         DECIZIA DE PUNERE ÎN APLICARE (UE) 2021/1839 A COMISIEI
         din 15 octombrie 2021
         de amânare a datei de expirare a aprobării substanței creozot destinate utilizării în produsele biocide din tipul de produs 8
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
         în urma consultării Comitetului permanent pentru produse biocide,
         întrucât:
         
                     (1)
                  
                  
                     Substanța activă creozot a fost inclusă în anexa I la Directiva 98/8/CE a Parlamentului European și a Consiliului (2) în vederea utilizării în produsele biocide din tipul de produs 8 și, prin urmare, în conformitate cu articolul 86 din Regulamentul (UE) nr. 528/2012, este considerată aprobată în temeiul regulamentului respectiv, sub rezerva respectării specificațiilor și a condițiilor stabilite în anexa I la directiva menționată.
                  
               
                     (2)
                  
                  
                     La 27 octombrie 2016, a fost depusă o cerere în conformitate cu articolul 13 alineatul (1) din Regulamentul (UE) nr. 528/2012 pentru reînnoirea aprobării substanței creozot în vederea utilizării în produsele biocide din tipul de produs 8.
                  
               
                     (3)
                  
                  
                     La 16 septembrie 2019, fosta autoritate competentă responsabilă cu evaluarea din Regatul Unit a prezentat Agenției Europene pentru Produse Chimice (denumită în continuare „agenția”) o recomandare privind reînnoirea aprobării. La 30 ianuarie 2020, autoritatea competentă din Polonia a preluat rolul de autoritate competentă responsabilă cu evaluarea în ceea ce privește cererea.
                  
               
                     (4)
                  
                  
                     Având în vedere că, până în iulie 2020, avizul agenției cu privire la reînnoirea aprobării substanței active nu era încă disponibil, data de expirare a aprobării substanței creozot a fost amânată pentru 31 octombrie 2021 prin Decizia de punere în aplicare (UE) 2020/1038 a Comisiei (3), pentru a se acorda suficient timp pentru finalizarea examinării cererii.
                  
               
                     (5)
                  
                  
                     În conformitate cu articolul 14 alineatul (3) din Regulamentul (UE) nr. 528/2012, agenția a adoptat un aviz la 4 decembrie 2020 (4), ținând seama de concluziile autorității competente responsabile de evaluare.
                  
               
                     (6)
                  
                  
                     Substanța creozot este clasificată drept substanță cancerigenă de categoria 1B în conformitate cu Regulamentul (CE) nr. 1272/2008 al Parlamentului European și al Consiliului (5) și îndeplinește criteriile pentru a fi considerată o substanță persistentă, bioacumulativă și toxică și o substanță foarte persistentă și foarte bioacumulativă în conformitate cu anexa XIII la Regulamentul (CE) nr. 1907/2006 al Parlamentului European și al Consiliului (6), și îndeplinește criteriile de excludere prevăzute la articolul 5 alineatul (1) literele (a) și (e) din Regulamentul (UE) nr. 528/2012. Deși a început deja examinarea pentru a decide dacă este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012 și dacă aprobarea substanței creozot poate fi reînnoită, această examinare nu va putea fi finalizată înainte de expirarea actuală a aprobării.
                  
               
                     (7)
                  
                  
                     În plus, substanța creozot, compușii ei și lemnul tratat cu aceștia fac obiectul restricțiilor prevăzute în anexa XVII la Regulamentul (CE) nr. 1907/2006. Ca urmare a Deciziei de punere în aplicare (UE) 2019/961 a Comisiei (7), Franța trebuie să prezinte agenției un dosar în conformitate cu anexa XV la Regulamentul (CE) nr. 1907/2006, pentru inițierea unei proceduri a Uniunii de restricționare, în conformitate cu articolele 69-73 din respectivul regulament. Trebuie să fie efectuate examinări suplimentare pentru a se asigura coerența deciziei de reînnoire a aprobării substanței creozot ca substanță activă în temeiul Regulamentului (UE) nr. 528/2012 cu procedura de restricționare a Uniunii prevăzută de Regulamentul (CE) nr. 1907/2006 și pentru a se asigura un control eficace al substanței creozot și al lemnului tratat cu această substanță.
                  
               
                     (8)
                  
                  
                     În consecință, este posibil ca aprobarea substanței creozot destinate utilizării în produsele biocide din tipul de produs 8 să expire, din motive independente de solicitant, înainte de a se lua o decizie privind reînnoirea aprobării sale. Prin urmare, este oportun să se amâne suplimentar data de expirare a aprobării substanței creozot cu o perioadă de timp suficientă pentru a permite examinarea cererii.
                  
               
                     (9)
                  
                  
                     Având în vedere perioada de timp necesară pentru a se decide dacă este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012, precum și dacă aprobarea substanței creozot poate fi astfel reînnoită, este adecvat să se amâne data de expirare a aprobării substanței creozot până la 31 octombrie 2022.
                  
               
                     (10)
                  
                  
                     Cu excepția datei de expirare a aprobării, substanța creozot rămâne aprobată sub rezerva respectării specificațiilor și a condițiilor stabilite în anexa I la Directiva 98/8/CE,
                  
               ADOPTĂ PREZENTA DECIZIE:
         
            Articolul 1
            Data de expirare a aprobării substanței creozot destinate utilizării în produsele biocide din tipul de produs 8 se amână pentru data de 31 octombrie 2022.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 15 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (JO L 123, 24.4.1998, p. 1).
         
            (3)  Decizia de punere în aplicare (UE) 2020/1038 a Comisiei din 15 iulie 2020 de amânare a datei de expirare a aprobării substanței creozot destinate utilizării în produsele biocide din tipul de produs 8 (JO L 227, 16.7.2020, p. 74).
         
            (4)  Aviz al Comitetului pentru produse biocide privind cererea de reînnoire a aprobării substanței active: creozot, tip de produs: 8, ECHA/BPC/274/2020, adoptat la 4 decembrie 2020.
         
            (5)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).
         
            (6)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).
         
            (7)  Decizia de punere în aplicare (UE) 2019/961 a Comisiei din 7 iunie 2019 de autorizare a unei măsuri provizorii luate de Republica Franceză, în conformitate cu articolul 129 din Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), de a restricționa utilizarea și introducerea pe piață a anumitor tipuri de lemn tratat cu creozot și cu alte substanțe înrudite (JO L 154, 12.6.2019, p. 44).